Få bogtips til foråret | Faaborg-Midtfyn | fyens.dk
Få bogtips til foråret
Publiceret 30. marts 2018 kl. 11:34
Der gives tips til læsning til foråret - hvis det da ellers nogensinde kommer. Pr-foto
Biblioteksansatte giver nogle bud til læseheste
Ringe: Hvis folk ikke har helt styr på, hvad de skal/vil læse i foråret, kan de tage en tur hen på Ringe Bibliotek lørdag 7. april kl. 10.30. Her byder biblioteket på bogcafé. I denne café kan man få forskellige læsetips fra tre roman-elskende bibliotekarer. Bogcaféen foregår i Store Sal.
Stine Jullerup, Jytte Risager og Mai Villadsen fra Faaborg-Midtfyn Bibliotekerne fortæller ifølge en pressemeddelelse om tankevækkende, gribende og underholdende bøger, imens man indtager formiddagskaffen i selskab med en flok andre læseheste, og der er gode chancer for at blive fristet til at læse bøger, man måske ikke kendte i forvejen, lover de.
Bogcaféen byder på meget forskellige bøger om alt fra sjove idéer til personlige tragedier. Vigdis Hjorts "Arv og miljø" om et barskt familieopgør og "De voksnes rækker" af Anna Grue, der handler om en middelklassefamilie i 1964, er blandt de anbefalede bøger denne gang.
Alle er velkomne. Fri entré uden tilmelding. Kaffe, te og rundstykker kan købes for 25 kr. /EXP